यद्यपि मेहता साहब के अँग्रेजी-अखबार को पढ़ने का सुअवसर रोज-रोज संभव नहीं हो पाता। कभी-कभी ये तारतम्य टूट भी जाता है। कारण कि कभी ऐसा भी हो जाता है, मुझे सुबह जगने में देर हो जाती है, या सुबह टहलने जाने से पहले अखबार वाला अखबार न दे गया हो, या मैं अभी बॉथरूम में ही होऊँ, और इसी बीच कूड़े वाला या काम वाली बाई के आने, उसके डोरबेल बजाने पर, पत्नी ही जग गईं हों, तो वो ही दरवाजा खोलने के उपरांत मेहता साहब का अखबार उपरोक्तानुसार सीढ़ियों के बैनिस्टर में खोंसते अपना अखबार ले आती हैं। पश्चात में कूड़े वाले को कूड़ा देने के बाद, मेरी बनाई हुई चाय में से अपने लिए, या कभी-कभी मेरी बनाई कड़क चाय पसंद न आने पर खुद से चाय बनाते, कप में ढ़ालते, ड्राइंग-रूम में बैठकर चाय की चुस्कियाँ लेते अखबार पढ़ने में मशगूल हो जाती हैं।